ლამის ქუჩა
ლამის ქუჩა — ქუჩა თბილისში. მდებარეობს ჩუღურეთის რაიონში (სვანეთისუბანი); დიღომბარის ქუჩიდან პაატა სააკაძის ქუჩამდე. წარმოიქმნა XX საუკუნის დასაწყისში. ჰქონდა 3 შესახვევი (II შესახვევი — ყოფილი ლამის შესახვევი) და 2 ჩიხი. თბილისის 1934 წლის გეგმაზე ქუჩის დასაწყისი, დიღომბარის ქუჩიდან ყოფ. ლამის I შესახვევამდე, დატანილია როგორც ლამის ქუჩა, ხოლო ბოლო მონაკვეთი როგორც ლამის II ქუჩა. 2019 წლის ივლისში ლამის II შესახვევს, II ჩიხსა და ასპინძის შესახვევის ერთ მონაკვეთს დოდო ჭიჭინაძის სახელი ეწოდა. ლამის ქუჩის ბოლო მონაკვეთს კი (ყოფ. ლამის II ქუჩა) ბელა მირიანაშვილის ქუჩა დაერქვა. ამავე წლის აგვისტოში ლამის ქუჩის პირველ მონაკვეთს, I და III შესახვევებს ერთად ეწოდა ლამის ქუჩა.